ระทึกภูเก็ต! ดินสไลด์ “ถนนสายกะทู้-ป่าตอง” แนะเลี่ยงใช้เส้นทาง
ระทึก! ถนนสาย “กะทู้-ป่าตอง” ดินสไลด์ เจ้าหน้าที่ตำรวจจราจรภูเก็ต แจ้งปิดเส้นทางขึ้นลง แนะเลี่ยงใช้เส้นทางไปใช้ถนนสายรอบเกาะป่าตอง-กมลา หรือ ป่าตอง-กะรนแทน เพื่อความปลอดภัย
ระทึก! ดินสไลด์ "ถนนสายกะทู้-ป่าตอง” เจ้าหน้าที่ตำรวจจราจรภูเก็ต ปิดเส้นทางขึ้นลง แนะเลี่ยงใช้เส้นทาง
19 ต.ค. 2565

ผู้สื่อข่าวรายงาน วันนี้(19 ต.ค.65)เมื่อเวลา 15.30 น. เจ้าหน้าที่ตำรวจจราจร สน.เมืองภูเก็ต และเจ้าหน้าที่งานบรรเทาสาธารณภัย เทศบาลนครภูเก็ต สำนักงานป้องกันและบรรเทาสาธารณภัยจังหวัดภูเก็ต ได้แจ้งปิดถนนภูเก็ตตัดกับถนนดีบุกหรือแยกแถวน้ำ ที่ใกล้เคียงกับบริเวณย่านการค้าเมืองเก่าภูเก็ต ถนนถลาง ถนนพังงา ห้ามรถผ่านมายังสี่แยกธนาคารเดอะสแตนดาร์ดชาร์เตอร์ด จำกัด หรือ สี่แยกหอนาฬิกาโรงพักตลาดใหญ่กลางเมืองภูเก็ต เนื่องจากมวลน้ำจากคลองบางใหญ่ล้นฝั่งและน้ำเอ่อเข้าท่วมผิวถนน และเพื่อป้องกันไม่ให้น้ำทะลักเข้าบ้านเรือนและบริษัทห้างร้านบริเวณสองข้างถนน
ทั้งนี้มีรายงานข่าวว่า ฝนตกหนักบริเวณเขาป่าตอง อำเภอกะทู้ ส่งผลให้เกิดปัญหาดินโคลนถล่มถนนสายกะทู้-ป่าตองด้านซ้ายมือ โดยเกิดขึ้นตั้งแต่ทางโค้งสถานีเพิ่มแรงดันน้ำ การประปาส่วนภูมิภาคภูเก็ตและสนามยิงปืนกะทู้ภูเก็ต ทางขึ้นเขาป่าตอง ก่อนถึงป้ายเทศบาลเมืองป่าตองหรือ Patong City ที่มีความลาดชัน
โดยก่อนที่จะเกิดดินดินสไลด์ถนนเคยมีร่องรอยชำรุดมาก่อน เป็นระยะทางประมาณ 200 เมตร เจ้าหน้าที่ตำรวจ สภ.กะทู้และป่าตอง จัดเจ้าหน้าที่จราจร ปฏิบัติงานร่วมกับ อปพร. มูลนิธิกุศลธรรมภูเก็ต ที่ส่งพนักงานและอาสาสมัคร เข้าอำนวยความสะดวกด้านการจราจร ปิดเส้นทางบริเวณแยกสี่กอ ใกล้อำเภอกะทู้ ที่เป็นทางขึ้นเขาป่าตองและทางขึ้นวัดสุวรรณคีรีวงก์ ที่จะมาสู่อำเภอกะทู้ และประชาชนและนักท่องเที่ยว จะต้องเลี่ยงไปใช้ถนนสายรอบเกาะป่าตอง-กมลา หรือ ป่าตอง-กะรนแทน เพื่อความปลอดภัย